《沁园春 题唐天如所藏听帆楼扁额，黄宾虹图》
清代·杨玉衔

凭吊昌华，红荔湾头，蜃阁屹然。念乩仙题馆，云来白鹤，留宾辖井，庭集青鸾。

东壁图书，西园杯杓，气象峥嵘势万千。麻姑笑，洗荣华试看，沧海桑田。

云烟。蠹简蟫篇。只铁画、银钩三字传。伴仲宣万感，元龙百尺，豪情拔地，健笔撑椽。

坐拥书城，门盈驷马，犹傍淮南大小山。藏丹地，祝壑神呵护，毋憾宵迁。

作者简介：1869-1943，字懿生，号铁夫、季良、鸾坡，以号行，广东香山人。光绪二十七年（1901）举人，三十年（1904）考取内阁中书。官广西知府。民国间曾任无锡国专词学教授及香港广州大学、国民大学教授。曾从朱祖谋学梦窗，后即以笺释吴文英的《梦窗词》扬名词坛。著有《抱香室词钞》、《梦窗词笺》等。晚年蛰居香港之青山，以著述自娱。